Hvem er bedst til at skabe vækst i regionen på energieffektiv og bæredygtig vis? Det spørgsmål bliver besvaret onsdag eftermiddag klokken 15.30, når Aalborg Kommune for femte gang uddeler Aalborg Bæredygtighedspris. Prisen går til en nordjysk virksomhed, der har formået at skabe arbejdspladser og vækst i samfundet ved hjælp af grønne projekter, der sikrer bæredygtighed. Bæredygtighedsprisen uddeles i et telt på Honnørkajen ved siden af Utzon Centret i Aalborg, hvor Anders Lund Madsen er vært og blandt andet vil interviewe vinderen. Der er seks nominerede til prisen, og du kan læse mere om dem her. Affaldsselskabet Vendsyssel Vests (AVV) genbrugsbutik Ligger i Hjørring. Er en genbrugsbutik, som vi kender det, hvor der sælges gammelt tøj. Det tøj, der ikke kan sælges, bliver syet om til noget andet. Butikken er også nomineret til prisen, fordi de ansætter flygtninge, der har svært ved at komme på arbejdsmarkedet, som praktikanter. SerEnergy Ligger i Aalborg og har 30 medarbejdere. Laver brændselsceller, der omdanner methanol - også kendt som træsprit - til el. Brændselscellerne benyttes i biler med el-motor, som kører på methanol. Methanol-bilerne kan køre meget længere end normale elbiler, og virksomheden er førende inden for teknologien i Danmark. Himmerland Boligforening Har hovedsæde i Aalborg. Er nomineret til prisen for sin planlagte energirenovering af 3.500 boliger. Energirenoveringen vil gøre boligerne mere energieffektive og sørge for grønne arbejdspladser til byggebranchen. De er også nomineret for deres el-delebiler, hvor visse beboere i deres afdelinger kan låne en el-bil. Egholm Folkefarm Ligger på øen Egholm ud for Aalborg. Egholm Folkefarm arbejder sammen med resten af øen frem mod udelukkende at producere økologiske råvarer og blive den største økologiske ø i Danmark. Folkefarmen er også nomineret for give befolkningen et større kendskab til økologi gennem praktik og mulighed for at tegne anpart i farmen som borger. Atlantic Leather / Tindskard Aps Ligger i Hirtshals. Laver læder ud af fiskeskind, der kan bruges til tasker, smykker og møbler. Normalt bruges fiskeskind kun som minkfoder eller til fiskemel, men fiskelæderet har en langt højere værdi. Læderet er lugtfrit og stærkere end almindeligt læder. Greenway-Denmark Ligger i Tolne Laver bæredygtigt emballage og engangsservice som tallerkner og bestik ud af plantefibre og majsstivelse, hvilket reducerer mængden af plastik. Greenway-Denmarks produkter kan komposteres - det kan altså smides ud sammen med maden og blive til kompost ligesom det organiske affald.

Opsummering:
Onsdag eftermiddag uddeles Aalborg Bæredygtighedspris til den nordjyske virksomhed, der har formået at skabe den bedste grønne vækst i regionen.